冰泮曲池赋（以春日风暖之候为韵）
王起 (Tang)
元英变律。青阳报春。伊曲沼之方燠。始泮冰于斯辰。北陆初凝。昔峨峨而色闭。东风忽解。惊片片之光新。所以将延轩骑。稍媚咸秦。散乱琼岸。离披玉津。开碧潭之漾漾。如白石之磷磷。岂必积穷谷而与竞。塞长河而见伦。则知煦妪有待。冱寒无必。将辞烈烈之风。渐映迟迟之日。或竹破而瓦裂。或镜华而玉质。带宿草而犹沾。添新泉而更溢。小大惟错。方圆不一。临深之戒稍窥。履薄之危渐失。蚕之绩也。必见其沦胥。鲤或感焉。匪劳于剖出。璀错腾外。淋漓积中。随波响激。遵渚光融。下鱼竿而不隔。泛仙舟而巳通。涣涣初流。自同夫溱水。冲冲罔凿。奚取于豳风。是知冰在池而合散。池与冰而虚满。腹坚难俟于星回。磔裂必因乎风暖。皎洁不私。清明在兹。殊玉壶而觏止。异凌台而藏之。鼠无得而潜伏。狐由是而决疑。和而不同。始坚然而固节。积而能散。终涣尔以随时。客有览名都之秀。盼回塘之溜。知迷津而可通。在解冻之斯候。